Document ID: 32014D0155

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 19ης Μαρτίου 2014
για την έγκριση της διάθεσης στη αγορά σπορέλαιου από κορίανδρο ως νέου συστατικού τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό C(2014) 1689]
(Το κείμενο στην αγγλική γλώσσα είναι το μόνο αυθεντικό)
(2014/155/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (1), και ιδίως το άρθρο 7,
Εκτιμώντας τα ακόλουθα:
(1)
Στις 21 Ιουλίου 2011 η εταιρεία Nestec Ltd. υπέβαλε αίτηση στις αρμόδιες αρχές της Ιρλανδίας για τη διάθεση στην αγορά σπορέλαιου από κορίανδρο ως νέου συστατικού τροφίμων.
(2)
Στις 19 Οκτωβρίου 2011 ο αρμόδιος οργανισμός αξιολόγησης τροφίμων της Ιρλανδίας εξέδωσε την αρχική του έκθεση αξιολόγησης. Στην εν λόγω έκθεση, η Αρχή για την Ασφάλεια των Τροφίμων της Ιρλανδίας δήλωσε ότι δεν εντόπισε κάποιο πρόβλημα όσον αφορά την ασφάλεια στην κατανάλωση των συμπληρωμάτων διατροφής που περιέχουν σπορέλαιο κορίανδρου για τα προτεινόμενα επίπεδα χρήσης, δηλαδή 600 mg/ημέρα και, ως εκ τούτου, θεωρεί ότι το νέο αυτό συστατικό πληροί τα κριτήρια των νέων τροφίμων που ορίζονται στο άρθρο 3 παράγραφος 1 του κανονισμού (ΕΚ) αριθ. 258/97.
(3)
Στις 8 Νοεμβρίου 2011 η Επιτροπή διαβίβασε την αρχική έκθεση αξιολόγησης στα υπόλοιπα κράτη μέλη.
(4)
Διατυπώθηκαν αιτιολογημένες αντιρρήσεις εντός της προθεσμίας των 60 ημερών που ορίζεται στο άρθρο 6 παράγραφος 4 πρώτο εδάφιο του κανονισμού (ΕΚ) αριθ. 258/97.
(5)
Στις 14 Φεβρουαρίου 2013 η Επιτροπή απευθύνθηκε στην Ευρωπαϊκή Αρχή για την Ασφάλεια των Τροφίμων (EFSA), ζητώντας της να διενεργήσει πρόσθετη αξιολόγηση για το σπορέλαιο κορίανδρου ως νέο συστατικό τροφίμων, σύμφωνα με τον κανονισμό (ΕΚ) αριθ. 258/97.
(6)
Στις 10 Οκτωβρίου 2013 η EFSA εξέδωσε επιστημονική γνώμη σχετικά με την ασφάλεια του σπορέλαιου από κορίανδρο ως νέου συστατικού τροφίμων (2), καταλήγοντας στο συμπέρασμα ότι είναι ασφαλές για τις προτεινόμενες χρήσεις και για τα προτεινόμενα επίπεδα χρήσης.
(7)
Η επιστημονική γνώμη παρέχει επαρκείς λόγους για να διαπιστωθεί ότι το σπορέλαιο κορίανδρου για τις προτεινόμενες χρήσεις και τα επίπεδα χρήσης πληροί τα κριτήρια που καθορίζονται στο άρθρο 3 παράγραφος 1 του κανονισμού (ΕΚ) αριθ. 258/97.
(8)
Η οδηγία 2002/46/ΕΚ του Ευρωπαϊκού Κοινοβουλίου και του Συμβουλίου (3) ορίζει τις απαιτήσεις σχετικά με τα συμπληρώματα διατροφής. Η χρήση του σπορέλαιου από κορίανδρο θα πρέπει να επιτραπεί με την επιφύλαξη των απαιτήσεων της εν λόγω νομοθεσίας.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το σπορέλαιο κορίανδρου όπως ορίζεται στο παράρτημα επιτρέπεται να διατεθεί στην αγορά της Ένωσης ως νέο συστατικό τροφίμων που θα χρησιμοποιείται σε συμπληρώματα διατροφής με μέγιστη ημερήσια δόση 600 mg με την επιφύλαξη των ειδικών διατάξεων της οδηγίας 2002/46/ΕΚ.
Άρθρο 2
Το σπορέλαιο κορίανδρου που εγκρίνεται με την παρούσα απόφαση αναγράφεται στην επισήμανση του τροφίμου που το περιέχει και φέρει την ονομασία «σπορέλαιο κορίανδρου».
Άρθρο 3
Η παρούσα απόφαση απευθύνεται στην εταιρεία Nestec Ltd, Avenue Nestlé 55, CH-1800 Vevey, Ελβετία.
Βρυξέλλες, 19 Μαρτίου 2014.

Labels: 0
3
17
6